text: Refereyn.
  
  O Eeuwige wijsheyt opperste medecijne,
  Aensiet doch mijn sieckte, droefheyt en pijne,
  Daer mijn siele inwendich mede is doorwont,
  Daer en is niet verborgen voor v aenschijne,
  Ghy weet en kent dat dootelijck fenijne,
  Dat ick heb gedroncken ouervloedich terstont,
  Daerom reynicht mijn herte, purgeert mijnen gront,
  Op dat die sieckte der sielen mach van my vlien,
  Want ghy cont my helpen en maken gesont,
  Ist dat v belieft het sal haest geschien,
  Ghy en dorft wonden oft water besien,
  Want ghy siet die ghedachten in ons herte rijsen,
  Ghy en begeert niet datmen v gelt sal bien,
  Maer datmen v danckbaerheyt sal bewijsen,
  Och met wat grooter vreuchden sou ick v prijsen,
  Waer ick wt dese sieckte verresen sijn,
  Heer spreeckt een woort, en mijn siel sal genesen sijn.
  Hy die sieck had gelegen achtendertich-iaer,
  By de Piscine des Tempels voorwaer,
  Met een woort hebt ghy hem genesen en op doen staen,
  Oock den gichtigen mensche die sy brachten daer,
  
  Door het dack vanden huyse voor v voeten eerbaer,
  Met een woort hebt ghy hem nae huys laten gaen,
  Het Conincxken van Cafernaum quam v bidden aen,
  Dat ghy met hem wout comen en neder dalen,
  Met een woort heeft zijnen Soon gesontheyt ontfaen,
  Hy is ter stont genesen van alle qualen,
  Heer tot v come ick oock om gesontheyt te haelen,
  Want mijn siele inwendich wort seer ghequelt,
  Mijn hert is doorschoten metter sonden stralen,
  Mijn lichaem is in des doots perijckel gestelt,
  Maer v woort heeft ouer de sonde en doot gewelt,
  Al zijn vol sieckten alle aderen en pesen mijn,
  Heer spreeckt een woort, en mijn siel sal genesen sijn.
  Centurio die vast int geloof was gehecht,
  Quam v ootmoedelijck bidden voor zijnen knecht,
  Met een woort hebt ghy hem genesen die seer siec was,
  Oock het Cananeessche Vrouken van herten oprecht,
  Vallende voor v voeten ootmoedich en slecht,
  Met een woort genaest ghy haer dochter op dat pas,
  Heer hierom come ick oock tot v geloopen ras,
  Om salicheyt en gesontheyt van v te verweruen,
  Mijn lichaem is crancker en broser dan een galas,
  Ick vreese de doot sal my comen verderuen,
  O medecijn der sielen en laet my niet steruen,
  Van die dootelijcke sieckte mijn siele verslinden,
  Maer wilt my ghenesen met v conseruen,
  Laet my gratie en genade voor ooghen vinden,
  Wilt mijn sieckte genesen mijn wonden verbinden,
  Met v soete Olie en wt gelesen wijn,
  Heer spreeckt een woort, en mijn siel sal genesen sijn.